Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 599/12/3304	Nové Mesto nad Váhom, 27.11.2012
EEČ : 2-24-113-2012

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Nové Mesto nad Váhom
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 26.07.2012, v čase o cca 02:10 hod. v k.ú. Nové Mesto nad Váhom, v rekreačnej oblasti Zelená voda, v blízkosti baru Barbar, pre vlastnú potrebu u seba vo vrecku nohavíc prechovával v drevenej fajke natlačené sušené konope- marihuanu s hmotnosťou 155 mg, ktoré veci pri kontrole príslušníkmi OO PZ NMn/V v zmysle § 89 ods. 1 Trestného poriadku dobrovoľne vydal, pričom znaleckým posudkom Kriminalistického a expertízneho ústavu Policajného zboru, ČES: PPZ-KEU-BA-EXP-2012/11408, bolo zistené, že zaistené množstvo sušeného konope obsahuje tetrahydrokanabinol - hlavnú účinnú látku konope v množstve väčšom ako 10 mg, čo zodpovedá minimálne 1 obvykle jednorazovej dávke drogy.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Dňa 26.07.2012 vydal poverený príslušník PZ, Obvodné oddelenie PZ v Novom Meste nad Váhom (ďalej len „OO NMn/V"), pod sp. zn.: ČVS: ORP-549/NM-NM-2012, uznesenie podľa § 199 ods. 1 Trestného poriadku, ktorým bolo začaté trestné stíhanie vo veci prečinu nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Trestného zákona, v podstate na tom skutkovom základe, ako je uvedené vo výrokovej časti tohto rozhodnutia. 

Dňa 20.09.2012 vydal poverený príslušník PZ, OO NMn/V, pod sp. zn.: ČVS: ORP-549/NM-NM-2012, uznesenie podľa § 206 ods. 1 Trestného poriadku, ktorým bolo XXXXX vznesené obvinenie pre prečin nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1 Trestného zákona, na tom skutkovom základe, že dňa 26.07.2012, v čase o cca 02:10 hod. v k.ú. Nové Mesto nad Váhom, v rekreačnej oblasti Zelená voda, v blízkosti baru Barbar, pre vlastnú potrebu u seba vo vrecku nohavíc prechovával v drevenej fajke natlačené sušené konope- marihuanu s hmotnosťou 155 mg, ktoré veci pri kontrole príslušníkmi OO PZ NMn/V v zmysle § 89 ods. 1 Trestného poriadku dobrovoľne vydal, pričom znaleckým posudkom Kriminalistického a expertízneho ústavu Policajného zboru, ČES: PPZ-KEU-BA-EXP-2012/11408, bolo zistené, že zaistené množstvo sušeného konope obsahuje tetrahydrokanabinol - hlavnú účinnú látku konope v množstve väčšom ako 10 mg, čo zodpovedá minimálne 1 obvykle jednorazovej dávke drogy.

Vyššie uvedený skutkový stav bol v priebehu prípravného konania dostatočne preukázaný zadováženými dôkazmi a to najmä výpoveďou obvineného XXXXX, vo veci zadováženým znaleckým posudkom Kriminalistického a expertízneho ústavu Policajného zboru, ako i ďalším na vec sa vzťahujúcim spisovým materiálom. 
 
Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak 
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
	c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
 
Podľa § 216 ods. 2 Trestného poriadku, v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

Podľa § 171 ods. 1 Trestného zákona, kto neoprávnene prechováva pre vlastnú potrebu omamnú látku, psychotropnú látku, jed alebo prekurzor, potrestá sa odňatím slobody až na tri roky.

Obvinený XXXXX v rámci výsluchu jeho osoby v procesnom postavení obvineného sa k spáchaniu skutku priznal, pričom uviedol, že dňa 26.07.2012 v čase asi okolo 02:10 hod. sa nachádzal v areáli Zelená voda pri bare barbar, kde sa v tom čase konala diskotéka. V uvedenom čase mal pri sebe aj drevenú fajku s marihuanou a to pre vlastnú potrebu. Následne túto fajku s jej obsahom dobrovoľne odovzdal príslušníkom PZ, OO PZ NMn/V. v rámci tohto výsluchu súhlasil aj s postupom podľa § 216 ods. 1 Trestného poriadku, teda s podmienečným zastavením trestného stíhania. 

Zo znaleckého posudku Kriminalistického a expertízneho ústavu Policajného zboru, ČES: PPZ-KEU-BA-EXP-2012/11408, bolo zistené, že zaistené množstvo sušeného konope obsahuje tetrahydrokanabinol - hlavnú účinnú látku konope v množstve väčšom ako 10 mg, čo zodpovedá minimálne 1 obvykle jednorazovej dávke drogy.

Škoda v rámci tohto trestného konania nevznikla žiadnemu subjektu, preto sa ani nepristúpilo k jej náhrade. 

K osobe obvineného XXXXX bol zadovážený Odpis registra trestov zo dňa 18.10.2012, z ktorého vyplýva, že  sa na neho hľadí, akoby nebol odsúdený. Ďalej bol zadovážený výpis z Ústrednej evidencie priestupkov Ministerstva vnútra Slovenskej republiky bolo zistené, že obvinený bol dvakrát postihnutý za spáchanie priestupkov, ale za priestupky proti bezpečnosti a plynulosti cestnej premávky. Uvedené postihnutia za priestupky predstavujú druhovo úplne iné protiprávne konanie ako je prejednávané v tomto trestnom konaní a nepredstavuje prekážku k postupu podľa § 216 ods. 1 Trestného poriadku. 

Podľa § 216 ods. 2 Trestného poriadku bola obvinenému určená skúšobná doba podmienečného zastavenia na 12 (dvanásť) mesiacov. 

Pokiaľ bude obvinený v priebehu skúšobnej doby viesť riadny život,  bude po uplynutí skúšobnej doby vydané rozhodnutie, že sa osvedčil. V opačnom prípade bude rozhodnuté, že sa v trestnom stíhaní pokračuje.

Na základe vyššie uvedeného, bolo možné rozhodnúť tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Rudolf Michnica
prokurátor